b'\n_START_ARTICLE_\nAndr\xc3\xa9 (forma\xc8\x9bie)\n_START_SECTION_\nBiografie\n_START_PARAGRAPH_\nLa sf\xc3\xa2r\xc8\x99itul anului, Andreea B\xc4\x83lan o cunoa\xc8\x99te pe Andreea Antonescu la emisunea pentru copii Ba da, Ba nu, lu\xc3\xa2nd astfel na\xc8\x99tere proiectul Andr\xc3\xa8, cu toate c\xc4\x83 Alexandru Antonescu, a fost reticient la \xc3\xaenceput. Proiectul Andr\xc3\xa8 s-a dovedit a fi un succes na\xc8\x9bional, av\xc3\xa2nd ocazional succes \xc8\x99i \xc3\xaen afara grani\xc8\x9belor rom\xc3\xa2ne\xc8\x99ti, target-ul lor de audien\xc8\x9ba fiind adolescen\xc8\x9bii. Compozi\xc8\x9biile de pe albumul de debut, La \xc3\xaent\xc3\xa2lnire, au fost realizate \xc3\xaen majoritate de S\xc4\x83ndel B\xc4\x83lan, fiind inclus\xc4\x83 \xc8\x99i piesa "Un univers mai lini\xc8\x99tit", redenumit\xc4\x83 aici "Iluzii", interpretat\xc4\x83 anterior de Andreea B\xc4\x83lan \xc3\xaen cadrul concursului Eurovision. Acesta a fost lansat \xc3\xaen luna mai a anului 1999 \xc8\x99i s-a dovedit a fi un succes comercial, v\xc3\xa2nz\xc3\xa2ndu-se \xc3\xaen peste 50.000 de exemplare p\xc3\xa2n\xc4\x83 \xc3\xaen luna septembrie a aceluia\xc8\x99i an. Grupul s-a bucurat de o mare popularitate datorit\xc4\x83 stilului muzical simplu \xc8\x99i melodiile ritmate. Pentru a promova albumul, au interpretat "La \xc3\xaent\xc3\xa2lnire", "S\xc4\x83 ne distr\xc4\x83m" \xc8\x99i "Nu m\xc4\x83 uita" \xc3\xaen cadrul unor emisiuni televizate, \xc3\xaens\xc4\x83 niciuna din piesele repsective nu a beneficiat de un videoclip. Prima pies\xc4\x83 s-a bucurat de popularitate la posturile de radio, \xc3\xaen ciuda lipsei de sprijin din partea acestora acordat\xc4\x83 muzicienilor rom\xc3\xa2ni de obicei._NEWLINE_\xc3\x8en vara anului 1999 apare piesa "Liber\xc4\x83 la mare", un c\xc3\xa2ntec semn\xc4\x83tur\xc4\x83 al grupului. Piesa a fost interpetat\xc4\x83 cu mai multe ocazii, inclusiv la Festivalul de la Mamaia, unde a c\xc3\xa2\xc8\x99tigat locul 1 la sec\xc8\x9biunea "\xc8\x98lag\xc4\x83re", devenind astfel cele mai tinere soliste care au c\xc3\xa2\xc8\x99tigat trofeul. La sf\xc3\xa2r\xc8\x99itul aceluia\xc8\x99i an, apare albumul Noapte de vis, pe care este inclus hitul, fiind promovat\xc4\x83 piesa "Noapte de vis (Mo\xc8\x99ule, ce t\xc3\xa2n\xc4\x83r e\xc8\x99ti)", de aceast\xc4\x83 dat\xc4\x83 cu un videoclip. "Noapte de vis" a fost numit\xc4\x83 pe locul 16 \xc3\xaen clasamentul "Top 20 dup\xc4\x83 \'90", o ierarhie organizat\xc4\x83 de Kiss FM \xc8\x99i revista Click, bazat\xc4\x83 pe voturile publicului, iar \xc3\xaen 2008, "Liber\xc4\x83 la mare" a fost clasat\xc4\x83 pe locul 29 \xc3\xaen topul realizat de televiziunea U intitulat \xe2\x80\x9eTop 100 melodii care au rupt Rom\xc3\xa2nia \xc3\xaen dou\xc4\x83\xe2\x80\x9d. _NEWLINE_De pe al treilea album, Prima iubire (2000) au fost promovate: "Prima iubire" \xc8\x99i "Las\xc4\x83-m\xc4\x83 papa la mare", ambele hituri de top 20 \xc3\xaen Rom\xc3\xa2nia. "Las\xc4\x83-m\xc4\x83 papa la mare" a fost numit\xc4\x83 pe locul 19 \xc3\xaen clasamentul "Top 20 dup\xc4\x83 \'90", o ierarhie organizat\xc4\x83 de Kiss FM \xc8\x99i revista Click, bazat\xc4\x83 pe voturile publicului. Urm\xc4\x83torul album, Am s\xc4\x83-mi fac de cap (2000), a fost promovat de asemenea de dou\xc4\x83 c\xc3\xa2ntece: "Am s\xc4\x83-mi fac de cap" \xc8\x99i "Flori de tei", ambele beneficiind de c\xc3\xa2te un videoclip, ultimul fiind la vremea respectiv\xc4\x83 cel mai scump videoclip realizat vreodat\xc4\x83 \xc3\xaen Rom\xc3\xa2nia, av\xc3\xa2nd un buget de 12.000 de dolari americani, fiind \xc8\x99i primul filmat pe pelicul\xc4\x83._NEWLINE_La \xc3\xaenceputul anului 2001 primesc din partea revistei Bravo distinc\xc8\x9bia "Cea mai bun\xc4\x83 trup\xc4\x83 pentru adolescen\xc8\x9bi" \xc8\x99i sunt numite "prin\xc8\x9besele muzicii dance", desp\xc4\x83r\xc8\x9bindu-se \xc3\xaens\xc4\x83 la scurt timp din cauza ne\xc3\xaen\xc8\x9belegerilor cu Antonescu. B\xc4\x83lan \xc3\xae\xc8\x99i continu\xc4\x83 cariera, form\xc3\xa2nd un duo cu Alina Sorescu. De\xc8\x99i au avut o serie de apari\xc8\x9bii televizate, proiectul a e\xc8\x99uat \xc3\xaenainte de lansarea unui album sau al unui videoclip, dup\xc4\x83 numai \xc8\x99ase luni. \xc3\x8en acela\xc8\x99i timp apare pe pia\xc8\x9b\xc4\x83 albumul greatest hits, Andr\xc3\xa8 - Best Of._NEWLINE_Forma\xc8\x9bia se reune\xc8\x99te dup\xc4\x83 decesul tat\xc4\x83lui Andreei Antonescu, ultima sa dorin\xc8\x9b\xc4\x83 fiind aceasta. Duo-ul lanseaz\xc4\x83 un album, O noapte \xc8\x99i-o zi \xc8\x99i un single cu acela\xc8\x99i nume, promovat de un videoclip, \xc3\xaens\xc4\x83 se despart din nou, \xc3\xaen special B\xc4\x83lan neg\xc3\xa2nd orice \xc8\x99ans\xc4\x83 de a exista o \xc3\xaemp\xc4\x83care profesional\xc4\x83 \xc3\xaentre cele dou\xc4\x83, consider\xc3\xa2nd posibil doar un duet. Succesul grupului este considerat ca fiind cel mai mare din istoria muzicii rom\xc3\xa2ne\xc8\x99ti._NEWLINE_De-a lungul carierei al\xc4\x83turi de Antonescu, cele dou\xc4\x83 au fost intens criticate pentru imaginea promovat\xc4\x83 \xc8\x99i stilul vestimentar. Cele dou\xc4\x83 au avut o influen\xc8\x9b\xc4\x83 foarte mare asupra tinerelor, lans\xc3\xa2nd moda platformelor, denumite generic "\xc8\x99enile", a codi\xc8\x9belor, a fustelor mini \xc8\x99i a s\xc3\xa2nilor eviden\xc8\x9bia\xc8\x9bi cu sutiene push-up. Aceast\xc4\x83 mod\xc4\x83 a fost intens criticat\xc4\x83 din cauza faptului c\xc4\x83 adolescentele se sim\xc8\x9beau influen\xc8\x9bate de imaginea lor. Grupul a fost de asmenea constant \xc3\xaen aten\xc8\x9bia ziarelor de scandal, care publicau zvonuri conform cele dou\xc4\x83 nu se \xc3\xaen\xc8\x9belegeau, c\xc4\x83 doar partea financiar\xc4\x83 le leag\xc4\x83 \xc8\x99i c\xc4\x83 se bat \xc3\xaen culise, lucruri dezmin\xc8\x9bite de cele dou\xc4\x83 interprete, care sus\xc8\x9bin c\xc4\x83 certurile au ap\xc4\x83rut de fapt, chiar din cauza articolelor respective.\n_START_SECTION_\nReset la inim\xc4\x83 (2019)\n_START_PARAGRAPH_\n1. "Reset la inim\xc4\x83" (3:56)'